3 vas wat glo onwettig krag verkoop | Netwerk24
Deur Ügen Vos 23 Oktober 2020 17:58
Kapt. Lloyd Ramovha, Valke-woordvoerder, sê 'n multidissiplinêre taakspan het reeds verlede jaar onder die vaandel van Operasie Mahala die sindikaat begin infiltreer nadat 'n fluitjieblaser inligting gedeel het.
Die span, onder wie forensiese ondersoekers van Eskom, het die verdagtes se transaksies deeglik gemonitor. Die owerhede het uiteindelik vandeesweek in die omgewing van Middelburg toegeslaan.
Die verdagtes, 'n man en twee vroue van tussen 36 en 46 jaar oud, sal na verwagting in die volgende week op aanklagte van diefstal en die besit van vermoedelik gesteelde goedere in die landdroshof in Tweefontein en in Siyabuswa verskyn.
Volgens Ramovha het ondersoekers ook beslag gelê op dagboeke met "klante" se besonderhede, asook nommers vir kragmeters van mense wat vermoedelik bereid sou wees om onwettig krag by hulle te koop.
Lt.genl. Godfrey Lebeya, nasionale hoof van die Valke, verwelkom die inhegtenisnemings en vra mense om nie elektrisiteit by misdadigers te koop nie. Lebeya sê sulke gedrag skep 'n klimaat van wetteloosheid in die land en het 'n baie negatiewe impak op Eskom se vermoë om krag te verskaf.